2023.7.28.
HU
Az Európai Unió Hivatalos Lapja
C 267/21 2023. február 2., csütörtök
20.
üdvözli az uniós és ukrán távközlési vállalatok közötti, az ukrán menekültek javát szolgáló, az EU által támogatott „belföldi díjas barangolásról” szóló megállapodást, és üdvözli annak további meghosszabbítását; kéri, hogy az ukrán távközlési piacot az uniós távközlési piacba integrálják; 21. felhívja a Bizottságot és a tagállamokat, hogy erősítsék meg a stratégiai kommunikációt, és nyújtsanak megfelelő tájékoztatást a bővítés kölcsönös előnyeiről és lehetőségeiről Ukrajnában és a tagállamokban egyaránt a csatlakozási folyamat támogatásának további növelése és jobb megértése érdekében; felhívja a Bizottságot és a tagállamokat, hogy javítsák az uniós finanszírozás láthatóságát és kézzelfogható eredményeit Ukrajnában; ragaszkodik ahhoz, hogy az ukrán civil társadalom és az EU aktív szerepet játsszon e célkitűzések végrehajtásában; 22. üdvözli Ukrajna aktív részvételét az EU keleti partnerségre irányuló kezdeményezésében, és felszólít e politikai kezdeményezés további megerősítésére, amely fontos platform a regionális együttműködéshez és a reformokkal kapcsolatos tapasztalatok cseréjéhez az EU-val szorosabb együttműködésre vagy az uniós tagságra törekvő partnerországok között; 23. felhívja az uniós intézményeket, hogy bővítsék ki az ukrán tisztviselők lehetőségeit az uniós intézmények munkájának tanulmányozására és annak megfigyelésére; ösztönzi a tagállamok parlamentjei és az ukrán parlament közötti kétoldalú parlamenti találkozókat; felhívja az EU-t és tagállamait, hogy továbbra is biztosítsanak oktatási lehetőségeket többek között ukrán fiatalok, köztisztviselők és diplomaták számára; felszólít a Keleti Partnerség Közigazgatási Akadémiájának létrehozására irányuló eljárások elindítására; 24. kéri a tagállamokat, hogy a lehető leghamarabb fogadják el az Oroszországgal szembeni 10. szankciós csomagot, és proaktívan nyújtsanak be javaslatokat a szankciók továbbfejlesztésére új ágazatok és magánszemélyek bevonásával; sürgeti az összes tagállamot, hogy továbbra is tanúsítsanak egységet Oroszország Ukrajna elleni háborújával szemben; felszólítja az összes partnert, különösen az uniós tagjelölt és potenciális tagjelölt országokat, hogy igazodjanak a szankciós csomagokhoz; 25. kéri, hogy a szankciók által érintett személyek és szervezetek listáját terjesszék ki az uniós piacon még jelen levő orosz vállalkozásokra, például a Lukoilra és a Roszatomra, továbbá a kényszerdeportálásokban, az orosz polgárjogi aktivisták és ellenzékiek bebörtönzésében, a Luhanszkban, Herszonban, Zaporizzsjában és Donyeckben tartott jogellenes „népszavazásokban”, valamint a Krímben és Szevasztopolban tartott jogellenes „választásokban” részt vevő személyekre, továbbá az Állami Dumát alkotó pártok minden olyan tagjára, akik bármilyen szinten – például regionális vagy önkormányzati szinten – megválasztott parlamentekben töltenek be tisztséget, valamint az orosz propagandamédia ukránellenes és háborúpárti szólamokat hangoztató tagjaira; felhívja a Tanácsot, hogy az Alekszej Navalnij Korrupcióellenes Alapítványa által javasolt listán szereplő személyekkel bővítse ki a szankciókkal sújtott személyek jegyzékét; ugyanakkor sürgeti Ukrajnát, hogy fogadja el az ukrán Magnyickij-törvényt; szorgalmazza az Oroszországi Föderációból származó – akár nyers, akár feldolgozott – gyémántok közvetlen vagy közvetett behozatalának, vásárlásának vagy átadásának betiltását; 26. felszólít a fosszilis tüzelőanyagok és az urán Oroszországból származó importjára vonatkozó azonnali és teljes embargóra, valamint az Északi Áramlat 1 és 2 csővezeték teljes leállítására annak érdekében, hogy megszüntessék Putyin háborús gépezetének uniós pénzből történő finanszírozását; felszólít a Belarusszal szembeni korlátozó intézkedések megerősítésére; sürgeti a Tanácsot, hogy a nemzetközi partnerekkel együttműködve csökkentse az Oroszországból származó vagy onnan exportált olajra vonatkozó árplafont; 27. felszólítja a Bizottságot és az uniós felügyeleti hatóságokat, hogy szorosan kövessék nyomon az összes uniós szankció tagállamok általi tényleges és átfogó végrehajtását, és lépjenek fel az intézkedések kijátszását célzó gyakorlatokkal szemben, többek között a létező kiskapuk bezárásával; elítéli azokat a harmadik országokat, amelyek segítették Oroszországot és Belaruszt a kiszabott szankciók megkerülésében, és kéri a Bizottságot és a tagállamokat, hogy mérlegeljék az e harmadik országokkal szembeni intézkedések meghozatalát; 28. elítéli a Nemzetközi Olimpiai Bizottság közelmúltbeli határozatát, amely lehetővé teszi az orosz és fehérorosz sportolók számára, hogy a 2024-es Párizsi Olimpiai Játékokon egy semleges zászló alatt versenyezhessenek, ami ellentétes a sokrétű elszigeteltséggel, és mindkét rezsim propagandacélokra fogja használni; 29. ismételten felszólítja az EU-t és tagállamait, hogy fokozzák az Oroszországi Föderáció nemzetközi elszigetelését, többek között Oroszország nemzetközi szervezetekben és testületekben való tagsága tekintetében, és tartózkodjanak attól, hogy az Oroszországi Föderáció területén bármilyen hivatalos eseményt rendezzenek, csökkentve a Moszkvával fenntartott diplomáciai kapcsolatok szintjét; 30. elítéli az ukrajnai zaporizzsjai atomerőmű Oroszország általi jogellenes megszállását, és a nukleáris vagy sugárbaleset kockázatának csökkentése érdekében támogatja a Nemzetközi Atomenergia-ügynökség azon javaslatát, hogy az erőmű körül hozzanak létre egy nukleáris biztonsági és védelmi övezetet;